Mahtavia matkasuunnitelmia
Näin Yrjö tuumii: »Nähdä halajaisin
 tuon ihmeellisen linnan ihmesaaren,
 ei vaikeata liene päästä sinne,
 kun sillaksi me saimme sateenkaaren.»

 Ja Laila lausuu: »Mennään sinne, viedään
 nyt linnan asukkaille mansikoita,
 ken tietää, tokko nähneetkään he koskaan
 tät’ ennen lienee herkkujamme noita.»

 Ja lapset laatii tuohiset, ja kohta
 he poimii mansikoita uutterasti,
 ja mansikat ne melkein itsestänsä
 nyt lentää tuohisehen nopeasti.